b'\n_START_ARTICLE_\nSejan\n_START_SECTION_\nPodrijetlo\n_START_PARAGRAPH_\nSejan je ro\xc4\x91en 20. pr. Kr. u gradu Volsinii, u Etruriji, u obitelji Lucija Seija Strabona, u jednom od dva vi\xc5\xa1a dru\xc5\xa1tvena sloja Rimske Republike i ranog Rimskog Carstva. Seiji su bili tradicionalno rimski konji\xc4\x8dki \xc4\x8dasnici (pandan srednjovjekovnim vitezovima). Slu\xc5\xbebeno su, ipak, pripadnici tog reda konji\xc4\x8dkih vitezova bili tek drugi red elite, iza patricija, tj. senatorske klase. Nastoje\xc4\x87i se probiti u vi\xc5\xa1i stale\xc5\xbe rimskog dru\xc5\xa1tva Sejanov se je djed uspio pribli\xc5\xbeiti senatorskoj klasi, brakom s Terencijom, sestrom supruge Gaja Mecenata (mecena), koji je bio jedan od najmo\xc4\x87nijih i najutjecajnijih politi\xc4\x8dkih saveznika cara Augusta. Tako je i Sejanov otac, brakom s k\xc4\x87eri Kvinta Elija Tubera, u\xc5\xa1ao u plemenita\xc5\xa1ki rod Elijevaca. Pa iako je sam Sejan, najvjerojatnije, ro\xc4\x91en u drugom braku Strabona, s Koskonijom Galitom, sestrom trojice visokih rimskih du\xc5\xbenosnika, sukladno tada\xc5\xa1njim rimskim obi\xc4\x8dajima, adoptiran je u rod Elijevaca, kao Lucije Elije Sejan._NEWLINE_Ina\xc4\x8de, plemenita\xc5\xa1ki rod Elijevaca je dao dva konzula. Spomenuti Kvint Elije Tubero (konzul 11. godine pr. Kr. i Seksto Elije Kato (konzul 4. godine, otac Elije Paetine, druge \xc5\xbeene cara Klaudija). Sejanov ujak Junije Blez se istaknuo kao vojni zapovjednik koji je postao prokonzul Afrike 21., a poseban vojni trijumf zaslu\xc5\xbeio je gu\xc5\xa1enjem pobune Takfarinaca._NEWLINE_Prema navodima povjesni\xc4\x8dara Tacita, Sejan je bio miljenik bogatog Marka Gavija Apika, vjerojatnog oca Sejanove prve \xc5\xbeene, Apikate. S njom je Sejan imao je troje djece, dva sina i k\xc4\x87er: Strabon, Kapito Elije i Junila.\n_START_SECTION_\nPrefekt Pretorijanske garde\n_START_PARAGRAPH_\nVrlo je vjerojatno da je Strabona, Sejanova oca, car August zapazio zbog njegove (a i careve) bliskosti s Gajem Mecenatom. Stoga je Strabona car, negdje poslije 2. godine pr. Kr. imenovao prefektom Pretorijanaca, jednim od dva najvi\xc5\xa1a polo\xc5\xbeaja koje je \xc4\x8dovjek Strabonova stale\xc5\xbea mogao dosegnuti u Carstvu. Iako je Pretorijanska garda utemeljena 27. godine pr.Kr., nije imala jednog formalnog zapovjednika, prefekta, do prije 2. godine pr. Kr., a Strabon je bio \xc4\x8detvrti prefekt po redu. Ovaj je svoju visoku slu\xc5\xbebu vr\xc5\xa1io besprijekorno, sve do Augustove smrti, 14. godine._NEWLINE_Malo se zna o dotada\xc5\xa1njem \xc5\xbeivotu Sejana, ali prema Tacitu, pratio je Gaja Cezara, Augustovog usvojenog unuka , tijekom kampanje u Armeniji, 1. godine pr. Kr.. Stupanjem Tiberija na rimsko prijestolje, 14. godine., Sejan je imenovan suprefektom pretorijanaca kao ravnopravni zapovjednik skupa sa svojim ocem Strabonom, i time po\xc4\x8dinje njegov uspon prema neslu\xc4\x87enoj mo\xc4\x87i._NEWLINE_Kad je Strabon imenovan guvernerom Egipta, 15. godine, Sejan postaje jedini zapovjednik pretorijanaca i provodi reforme koje su postepeno znatno pro\xc5\xa1irile djelokrug ovlasti carske garde. Vojnici su ina\xc4\x8de bili razmje\xc5\xa1teni po okolnim garnizonima, od kojih su poneki bili i udaljeni, a onda je Sejan 20. godine objedinio pretorijance u jedan garnizon, smje\xc5\xa1ten nedaleko od Rima, te pove\xc4\x87ao broj kohorti s devet na dvanaest. Ovim promjenama Sejan je sada zapovijedao vojskom od oko 12.000 odanih i lojalnih vojnika, a sam car Tiberije otvoreno pokazuje snagu garde na raznim paradama. Napu\xc5\xa1tena je Augustova fasada, privid republikanskog ure\xc4\x91enja dr\xc5\xbeave.\n_START_SECTION_\nSukob s Druzom\n_START_PARAGRAPH_\nSvojom sposobno\xc5\xa1\xc4\x87u, i autoritetom kod pretorijanaca Sejan je sada jo\xc5\xa1 vi\xc5\xa1e u\xc4\x8dvrstio svoj polo\xc5\xbeaj kod Tiberija, koji ga po\xc4\x8dinje sve vi\xc5\xa1e smatrati svojim glavnim i najpouzdanijim savjetnikom. Do 23.godine potpuno se nametnuo caru, koji je \xc4\x8desto znao za njega re\xc4\x87i da je Sejan Socius Laborum (partner u mojim naporima). U to vrijeme izdignut je i u rang pretora, tj. u polo\xc5\xbeaj koji ina\xc4\x8de nije bio u mogu\xc4\x87nosti dobiti nitko iz njegove klase. U Pompejevu kazali\xc5\xa1tu podignut mu je kip, a njegovi prista\xc5\xa1e u Senatu strelovito su napredovali. Me\xc4\x91utim, ovaj njegov povla\xc5\xa1teni polo\xc5\xbeaj, izazvao je i negodovanja, me\xc4\x91u rimskom aristokracijom, posebno me\xc4\x91u nekim senatorima, a posebice se je, rastom svoje mo\xc4\x87i i zna\xc4\x8daja, po\xc4\x8deo zamjerati i samom Druzu, Tiberijevu sinu, kao najvjerojatnijem nasljedniku rimskog prijestolja._NEWLINE_Treba spomenuti da je sukob Sejana i Druza zapo\xc4\x8deo jo\xc5\xa1 ranije, 15. godine. Te su godine izbile pobune unutar legija stacioniranih u Panoniji i u Germaniji. Tiberije \xc5\xa1alje svog usvojenog sina, u narodu izuzetno omiljenog vojskovo\xc4\x91u Germanika (oca budu\xc4\x87eg cara Kaligule), da suzbije pobunu u Germaniji, dok svog biolo\xc5\xa1kog sina Druza \xc5\xa1alje u Panoniju, a u pratnji mu je Sejan, s dvije kohorte pretorijanaca. Pobune su ubrzo skr\xc5\xa1ene, u Panoniji ponajvi\xc5\xa1e zaslugom pretorijanaca, a Druz je glavnog vo\xc4\x91u pobune osudio na smrt i dao javno smaknuti. Me\xc4\x91utim, unato\xc4\x8d tom uspjehu, po\xc4\x8dinje rasti animozitet izme\xc4\x91u Druza i Sejana._NEWLINE_Od stupanja Tiberija na vlast, Druz je, kao njegov sin, bio logi\xc4\x8dan i legitiman nasljednik carskog prijestolja. Imao je i vojnih uspjeha, osim u Panoniji, uspje\xc5\xa1no je zapovijedao legijama u Iliriku, 18.godine, a bio je i konzul 21.godine, s Tiberijem. Usprkos tome, Sejan je, kao, realno, drugi \xc4\x8dovjek po stvarnoj mo\xc4\x87i u Rimskom Carstvu, i dalje \xc5\xa1irio svoju mo\xc4\x87 i utjecaj. Poku\xc5\xa1avao se \xc4\x8dim vi\xc5\xa1e povezati s vladaju\xc4\x87om dinastijom, pa je tako, npr. jo\xc5\xa1 20. godine organizirao zaruke svoje k\xc4\x87eri Junile, tada 4-godi\xc5\xa1nje djevoj\xc4\x8dice (!), za Klaudija Druza, dje\xc4\x8daka ne\xc5\xa1to starijeg od Junile, i sina budu\xc4\x87eg cara Klaudija. Naravno, Sejan, a ni itko drugi, nije tada mogao niti pretpostavljati da bi Klaudije uop\xc4\x87e jednom mogao postati ne\xc5\xa1to vi\xc5\xa1e u dr\xc5\xbeavnoj hijerarhiji, a kamoli imperator, ali bio je pripadnik carske obitelji, i to je Sejanu bilo bitno. Me\xc4\x91utim, mladi Klaudije Druz ubrzo umire, jo\xc5\xa1 kao dje\xc4\x8dak, od zagu\xc5\xa1enja, izazvanog nekom bole\xc5\xa1\xc4\x87u, mogu\xc4\x87e astmom._NEWLINE_Po\xc5\xa1to mu, dakle, nije uspjelo u\xc4\x87i u vladaju\xc4\x87u dinastiju, Sejan svu svoju pa\xc5\xbenju usmjerava na eliminaciju Druza, rivala koji je,kao carev sin, imao neosporno kudikamo ve\xc4\x87e izglede (i pravo) na naslje\xc4\x91ivanje Tiberija. Drugi mogu\xc4\x87i pretendent na prijestolje, omiljeni vojskovo\xc4\x91a Germanik, kojeg je narod volio i kojeg bi najradije vidio kao Tiberijeva nasljednika, umro je 19.godine, tijekom kampanje u Siriji. Dakle, Sejanu je na putu stajao jedino Druz. Kako je rasla Sejanova mo\xc4\x87 i utjecaj, neprijateljstvo izme\xc4\x91u ove dvojice poprimalo je i oblik otvorene mr\xc5\xbenje. To je kulminiralo 23.godine incidentom u kome je Druz udario Sejana \xc5\xa1akom u lice. Druz je i u svakoj drugoj prilici otvoreno agitirao protiv Sejana, snebivaju\xc4\x87i se \xc5\xa1to je "stranac pozvan da poma\xc5\xbee u vlasti, a carev sin je \xc5\xbeiv". Po\xc5\xa1to je Tiberije ve\xc4\x87 pre\xc5\xa1ao 65. godinu \xc5\xbeivota, postojala je realna mogu\xc4\x87nost da Druz, eventualno, legitimno naslijedi prijestolje. Stoga Sejan po\xc4\x8dinje intenzivirati intrige protiv njega, pa \xc4\x8dak i zavodi Druzovu \xc5\xbeenu Livilu. Livila je bila sestra Germanika i kasnijeg cara Klaudija. Ona ne samo da vara mu\xc5\xbea, nego i poma\xc5\xbee Sejanu u ostvarenju krajnjeg nauma, eliminacije Druza. Oni polako i postepeno truju Druza, a uz \xc4\x8dinjenicu da je bilo op\xc4\x87e poznato da Druzu nisu nipo\xc5\xa1to bile mrske obilne koli\xc4\x8dine vina, on naposljetku umire, naoko prirodnom smr\xc4\x87u, 13. rujna 23..\n_START_SECTION_\nDaljnje ja\xc4\x8danje vlasti i mo\xc4\x87i\n_START_PARAGRAPH_\nGubitak sina bio je, jasno, stra\xc5\xa1an udarac za Tiberija. Druz je bio njegov sin jedinac iz prvog braka s Vipsanijom Agripinom. Iz drugog braka s Julijom Starijom ( ili Julija Augusta, jedina k\xc4\x87er cara Augusta) imao je k\xc4\x87er, koja je umrla jo\xc5\xa1 kao dijete. Osim kao osobna tragedija, gubitak sina reflektirao se na Tiberija i politi\xc4\x8dki. On je tijekom godina uvodio sina u politi\xc4\x8dki \xc5\xbeivot, dijele\xc4\x87i s njime neke ovlasti, npr. konzulstvo, a 22.godine, dakle godinu pred sinovu smrt, po\xc4\x8deo je najavljivati da \xc4\x87e mu postepeno, te u sve ve\xc4\x87oj mjeri i slu\xc5\xbebeno prepu\xc5\xa1tati neke svoje ovlasti i pripremati ga tako za naslje\xc4\x91ivanje prijestolja._NEWLINE_Slomljen smr\xc4\x87u sina, Tiberije je jo\xc5\xa1 vi\xc5\xa1e prepustio ovlasti Sejanu, a on sam je po\xc4\x8deo sve vi\xc5\xa1e posve\xc4\x87ivati pa\xc5\xbenju izboru budu\xc4\x87eg nasljednika, a fokusirao se na Germanikove sinove: Neron Julije Cezar Germanik, Druz Julije Cezar i Gaj Julije Cezar August Germanik, u povijesti bolje znan kao Kaligula. Njihov je otac peminuo 19. godine u Siriji, u nikad razja\xc5\xa1njenim okolnostima, pa se njihova majka, Agripina Starija vratila s djecom u Rim. Agripina Starija je,ina\xc4\x8de, bila k\xc4\x87er k\xc4\x87er slavnog Augustovog vojskovo\xc4\x91e, najboljeg prijatelja i vr\xc5\xa1njaka Agripe i Augustove k\xc4\x87eri Julije._NEWLINE_Zbog takvog svog podrijetla, ali i kao udovica slavnog Germanika, Agripina je imala izuzetan ugled u rimskom dru\xc5\xa1tvu, pa je njezino svrstavanje uz senatore koji su se protivili rastu\xc4\x87oj Sejanovoj mo\xc4\x87i imalo itekakvu te\xc5\xbeinu. Me\xc4\x91utim, Agripina je izazivala tenzije i sa samim Tiberijem, jer je bila uvjerena da je on odgovoran za Germanikovu smrt. Time je, pak, izazvala mr\xc5\xbenju stare, ali mo\xc4\x87ne Tiberijeve majke, Augustove udovice, carice Livije, koja je ionako u njoj postojala spram Agripine jer je bila javna tajna da je neskrivena Agripinina \xc5\xbeelja da bude majka budu\xc4\x87eg rimskog cara._NEWLINE_Za Sejana osobno, povratak Agripine i njenih sinova zna\xc4\x8dio je novu prijetnju njegovoj mo\xc4\x87i. On zato poku\xc5\xa1ava ponovo u\xc4\x87i u carsku obitelj. Po\xc5\xa1to se jo\xc5\xa1 ranije razveo od Apikate, on 25. godine on prosi Livilu, Druzovu udovicu, znaju\xc4\x87i da bi tim brakom postao adoptirani Julijevac, i time mogu\xc4\x87i nasljednik prijestolja, \xc5\xa1to bi tada, uz ogromnu mo\xc4\x87 koju je ve\xc4\x87 imao, njegove aspiracije k prijestolju u\xc4\x8dinile itekako realnim. Me\xc4\x91utim, Tiberije odbija njegov zahtjev, i to \xc4\x8dak uz ozbiljno upozorenje da je pre\xc5\xa1ao mjeru. Iznena\xc4\x91en i osupnut, Sejan mijenja taktiku i po\xc4\x8dinje s izolacijom Tiberija. To \xc4\x8dini na na\xc4\x8din da podgrijava i ja\xc4\x8da njegovu paranoju prema Agripini i Senatu, i predla\xc5\xbee caru da se povu\xc4\x8de negdje na mir, u osamu, \xc5\xa1to car i \xc4\x8dini. 26. godine on se povla\xc4\x8di prvo u Kampaniju, a nedugo potom u pala\xc4\x8du na otok Capri. Kako su ga i tamo \xc4\x8duvali njegovi pretorijanci, Sejan je lako kontrolirao, selektirao i filtrirao informacije koje su caru stizale iz Rima._NEWLINE_Tiberije je ostao na otoku Capri do smrti, 37. godine, i nikada se vi\xc5\xa1e nije vratio u Rim._NEWLINE_Iako je Tiberijevim povla\xc4\x8denjem iz Rima Sejan postao realno najmo\xc4\x87niji \xc4\x8dovjek u Rimskom Carstvu, ostvarenju njegova kona\xc4\x8dnog cilja smetala je jedino prisutnost Tiberijeve majke, stare carice Livije. Njena smrt, 29. godine, uklonila mu je i posljednju prepreku. On po\xc4\x8dinje seriju progona i \xc4\x8distki, u vidu su\xc4\x91enja za izdaju, kako uglednih senatora, tako i ostale bogate aristokracije. Uklanja svakoga za koga sumnja da bi mogao biti prijetnja njegovoj vlasti, konfisciraju\xc4\x87i imovinu ne\xc5\xa1to u korist dr\xc5\xbeavne riznice, a ne\xc5\xa1to u korist svoje vlastite. Organizira mre\xc5\xbeu raznih \xc5\xa1pijuna i informatora koji la\xc5\xbenim svjedo\xc4\x8denjima na su\xc4\x91enjima optu\xc5\xbeuju \xc5\xbertve za izdaju, a mnoge potencijalne \xc5\xbertve vr\xc5\xa1e samoubojstva da osudama, izazvanim la\xc5\xbenim svjedo\xc4\x8denjima, ne bi osramotili i bacili ljagu na svoje stare i \xc4\x8destite rimske obitelji. Stradavaju mnogi ugledni senatori, pa i sama Agripina Starija, koja je s dvojicom sinova uhi\xc4\x87ena i prognana, te umiru u egzilu, u nerazja\xc5\xa1njenim okolnostima. Tre\xc4\x87i njen sin, Kaligula, nije podijelio tu sudbinu iz jednostavnog razloga \xc5\xa1to je bio s carem na Capriju.\n_START_SECTION_\nPrijava caru\n_START_PARAGRAPH_\n31. godine, usprkos tome \xc5\xa1to nije iz aristokratske loze, Sejan vr\xc5\xa1i konzulsku slu\xc5\xbebu, zajedno s Tiberijem (u odsutnosti). Paralelno s time, budu\xc4\x87i da je Tiberije odsutan iz Rima ve\xc4\x87 pet godina, napokon se zaru\xc4\x8duje Livilom, Druzovom udovicom. Najve\xc4\x87a ve\xc4\x87ina senatora i patricija mu se dodvorava i iskazuje po\xc4\x8dasti. Njegov ro\xc4\x91endan javno se proslavlja, podi\xc5\xbeu se svuda njegovi kipovi, njemu u \xc4\x8dast. Njegova politi\xc4\x8dka opozicija je desetkovana, nema protivnika. Na apsolutnom je vrhuncu mo\xc4\x87i, i, iako neokrunjeni, neosporni je i stvarni vladar mo\xc4\x87nog Rimskog Carstva._NEWLINE_\xc5\xa0to se je dalje doga\xc4\x91alo, nije posve jasno, jer su vjerodostojni zapisi tada\xc5\xa1njih kroni\xc4\x8dara, posebice Tacita, zagubljeni. Moderni povjesni\xc4\x8dari smatraju da je Sejan ipak bio toliko priseban, i da nije poku\xc5\xa1ao otvoreno udariti na Tiberija i silom, dr\xc5\xbeavnim udarom, preuzeti prijestolje. Vjerojatnije se \xc4\x8dini da je legalnim na\xc4\x8dinom \xc5\xbeelio svrgnuti cara, i kao regent vladati carstvom u ime Tiberija Gemela, Druzova i Livilina sina (koji je tada imao 12 godina), ili u ime Kaligule (tada 19-godinjak)._NEWLINE_Prema navodima Josipa Flavija, \xc5\xbeidovskog kroni\xc4\x8dara iz 1. stolje\xc4\x87a, Sejana je izdao njegov prista\xc5\xa1a i, izgleda, osoba od povjerenja, Satrije Sekundo. Iz kojih motiva, ostaje tajna. On ili nije \xc5\xbeelio, ili nije mogao, osobno obavijestiti Tiberija, pa je o svemu obavijestio Antoniju Mla\xc4\x91u, Livilinu majku (koja je i majka Germanika i Klaudija. Antonija Mla\xc4\x91a bila je k\xc4\x87er trijumvira Marka Antonija i Oktavije, sestre cara Augusta. Ona daje zadatak Palasu, svom netom oslobo\xc4\x91enom robu, ina\xc4\x8de u\xc4\x8denom Grku (kasnijem tajniku careva Klaudija i Nerona), te on nosi na Capri njezino op\xc5\xa1irno pismo u kojem obavje\xc5\xa1tava Tiberija o svemu._NEWLINE_Doznav\xc5\xa1i za Sejanove spletke, i planiranu urotu protiv njega, s namjerom posrednog preuzimanja vlasti (ali ne jo\xc5\xa1 i za Sejanovu umije\xc5\xa1anost u smrt sina Druza), Tiberije je poduzeo korake ka njegovoj eliminaciji. Me\xc4\x91utim, nije \xc5\xbeelio odmah krenuti silom na Sejana, jer je bio svjestan mo\xc4\x87i njegovih pretorijanaca. Umjesto toga odlu\xc4\x8dio se je najprije na politi\xc4\x8dku diskvalifikaciju \xc4\x8dovjeka kome je jo\xc5\xa1 do maloprije bezgrani\xc4\x8dno vjerovao. Lukavi je Tiberije odaslao niz pisama senatorima u kojima je hvalio Sejana, a u drugima ga je prikazao kao totalnog veleizdajnika i uzrupatora. U nekim je pismima najavljivao svoj povratak u Rim, a u nekima nagovje\xc5\xa1tavao da je na samrti. Time je izazvao silnu pomutnju i golemu napetost i sveukupni interes i aristokracije i puka za op\xc4\x87u situaciju u Rimu i na Capriju. Odstupa s konzulskog polo\xc5\xbeaja, \xc4\x8dime je, prema rimskim Zakonima, i Sejan bio prinu\xc4\x91en u\xc4\x8diniti isto. Paralelno, ja\xc4\x8da Kaligulin polo\xc5\xbeaj, dodjeljuju\xc4\x87i mu sve\xc4\x87eni\xc4\x8dki polo\xc5\xbeaj. Op\xc4\x87a zbunjenost je dala rezultata, mnogi Sejanovi sljedbenici su postali oprezni i sumnji\xc4\x8davi, va\xc5\xbeu\xc4\x87i mogu\xc4\x87i rasplet doga\xc4\x91aja._NEWLINE_Kad je Tiberije shvatio da je podr\xc5\xa1ka Sejanu oslabila, da nije vi\xc5\xa1e homogeno sna\xc5\xbena, zbog op\xc4\x87e konfuzije, pokrenuo je sljede\xc4\x87i potez. Naredio je da se dotada\xc5\xa1nji zapovjednik rimske policije i vatrogasaca, Nevije Svetorije Makro, pripremi za preuzimanje Sejanovog zapovjedni\xc5\xa1tva nad pretorijancima._NEWLINE_18. listopada 31. godine Sejan je pozvan u Senat, da bi, temeljem tobo\xc5\xbenjih Tiberijevih uredbi, primio neke tribunske ovlasti. Sejan je rano u jutro stigao u Senat, a nakon toga su zgradu okru\xc5\xbeili Makrovi pripadnici vatrogastva i policije, dok je sam Makro (vjerojatno metodom mrkve i batine, tj. otvoriv\xc5\xa1i im o\xc4\x8di, i sugerirav\xc5\xa1i im da je Sejan stvar pro\xc5\xa1losti) ve\xc4\x87 postupno preuzimao kontrolu nad pretorijancima._NEWLINE_Senat je po\xc4\x8deo s \xc4\x8ditanjem Tiberijeva pisma, te su senatori \xc4\x8dak i \xc4\x8destitali Sejanu na novim du\xc5\xbenostima, ali pismo je imalo i nastavak, u kome je detaljno razja\xc5\xa1njena njegova uloga u planiranju udara na Tiberija. Nare\xc4\x91eno je njegovo uhi\xc4\x87enje, \xc5\xa1to je odmah i u\xc4\x8dinjeno, i pod stra\xc5\xbeom je sproveden u zatvor.\n_START_SECTION_\nSejanova smrt\n_START_PARAGRAPH_\nNave\xc4\x8der istog dana Senat je zasjedao u Konkordijinom hramu i jednoglasno osudio Sejana na smrt. Smjesta je izveden iz zatvora, i pogubljen davljenjem, te je njegovo tijelo ba\xc4\x8deno niz Gemonijske stube, pred razularenu svjetinu, \xc5\xa1to je bio obi\xc4\x8daj prema kriminalcima i najte\xc5\xbeim prijestupnicima. Svjetina, koja je jo\xc5\xa1 ju\xc4\x8der i podr\xc5\xbeavala ga, ali i drhtala pred njim, raskomadala je njegovo tijelo. Kako to obi\xc4\x8dno biva, u nastalim neredima i erupciji osvete, uslijedila je nevi\xc4\x91ena odmazda nad Sejanovim prista\xc5\xa1ama i suradnicima. Sukladno starom rimskom pravilu damnatio memoriae, svi njegovi kipovi su uklonjeni, a ime mu je izbrisano iz javnih spisa (to se ja pravilo kasnije primjenilo i npr. na careve Nerona i Domicijana).\n_START_SECTION_\nPosljedice\n_START_PARAGRAPH_\nTjedan dana kasnije uhi\xc4\x87en je Sejanov najstariji sin Strabon, te tako\xc4\x91er osu\xc4\x91en i smaknut. Dva dana kasnije biv\xc5\xa1a Sejanova \xc5\xbeena, Apikata, po\xc4\x8dinila je samoubojstvo, ali prethodno poslav\xc5\xa1i Tiberiju pismo u kojem do u tan\xc4\x8dine navodi umije\xc5\xa1anost Sejana i Livile u smrti, tj. ubojstvu trovanjem carevog sina Druza. Optu\xc5\xbebe su potkrijepljene dokazima u vidu priznanja Livilinih robova koji su njoj pripremali otrov za Druza. Tiberije je bio, naravno, osupnut bolnom istinom, i naredio je daljnje egzekucije._NEWLINE_Sudbina Livile nije posve jasna. Po jednim izvorima po\xc4\x8dinila je samoubojstvo, a po drugim, vlastita ju je majka, Antonija Mla\xc4\x91a, zatvorila i ostavila da umre od gladi. Ostatak Sejanove obitelji, sin Kapito Elije, i k\xc4\x87er Junila, pogubljeni su u prosincu te godine. Ironi\xc4\x8dno, ali, po\xc5\xa1to su rimski zakoni branili da djevica bude pogubljena, (a Junila je to bila), maloljetna je Sejanova k\xc4\x87er najprije silovana, dakle razdjevi\xc4\x8dena, a onda pogubljena, davljenjem, i njihova su tijela tako\xc4\x91er ba\xc4\x8dena niz Gemonijske stube._NEWLINE_Po\xc4\x8detkom idu\xc4\x87e godine pravilo damnatio memoriae primijenjeno je i na Livilu. Odu\xc5\xa1evljenje Sejanovim padom u Rimu je ubrzo zamijenjeno strahom, jer su uslijedila brojna su\xc4\x91enja i pogubljenja svakoga tko je na bilo koji na\xc4\x8din bio povezan sa Sejanom. U tom smislu nitko nije bio po\xc5\xa1te\xc4\x91en Tiberijeva gnjeva, a progoni su se sporadi\xc4\x8dno nastavljali sve do Tiberijeve smrti na otoku Capri, 37. godine.'